(vovworld)- ຫວຽດນາມ ແລະ ລາວ ແມ່ນສອງປະເທດບ້ານໃກ້ເຮືອນຄຽງ ມີການພົວພັນສະຫນິດຕິດພັນນຳກັນມາແຕ່ດົນນານ. ໃນປະຫວັດສາດແຫ່ງການຕໍ່ຍູ້ຍາດເອົາເອກະລາດ, ເສລີພາບຂອງແຕ່ລະປະເທດ, ສາຍພົວພັນນີ້ຍິ່ງພິເສດກວ່າ ເມື່ອ ສອງພັກ ແລະ ສອງລັດຍາມໃດກໍຖືວ່າ ແມ່ນສາຍພົວພັນຍຸດທະສາດທີ່ມີລັກສະນະເປັນຕາຍຂອງແຕ່ລະປະເທດ. ພິເສດ ນັບແຕ່ເມື່ອປີ 1977, ສອງລັດ ໄດ້ລົງນາມໃນສົນທິສັນຍາມິດຕະພາບ ແລະ ການຮ່ວມມື. ໃນນັ້ນ ການຮ່ວມມືວັດທະນະທຳ ການສຶກສາ ບຳລຸງສ້າງ ໄດ້ຮັບຖືວ່າແມ່ນຂົງເຂດຮ່ວມມືພື້ນຖານ ແລະ ເປັນຈຸດສຸມຂອງສາຍພົວພັນຮ່ວມມືຮອບດ້ານລະຫວ່າງສອງປະເທດ.
ເພື່ອພັດທະນາ ແລະ ຍົກສູງຄຸນນະພາບແຫລ່ງຊັບພະຍາກອນມະນຸດ, ແຕ່ຊຸມປີ 90 ຂອງສັດຕະວັດທີ 20, ໃນການກຳນົດທິດຮ່ວມມືຂອງກະຊວງສຶກສາ ແລະ ບຳລຸງສ້າງ, ສອງປະເທດໄດ້ມີແຜນນະໂຍບາຍ ບຳລຸງສາງນັກສຶກສາລາວຂັ້ນມະຫາວິທະຍາໄລ, ເພີ່ມຈຳນວນຜູ້ມາຮຽນປະລິຍາໂທ ແລະ ປະລິຍາເອກ, ເອົາໃຈໃສ່ເຖິງບັນດາຂະແຫນງປາຍແຫລມຄື: ເສດຖະກິດ, ວິທະຍາສາດ, ເຕັກນິກ. ດ້ວຍທັດສະນະນັ້ນ, ໃນວິວັດການສ້າງການພົວພັນຮ່ວມມືເວົ້າລວມ, ໃນໄລຍະ 20 ປີຜ່ານມາເວົ້າສະເພາະ, ຫວຽດນາມ ໄດ້ສະຫງວນແຫລ່ງງົບປະມານໃຫ້ແກ່ ລາວ ບໍ່ຫນ້ອຍ ແລະ ຫນູນຊ່ວຍດ້ານການສຶກສາບຳລຸງສ້າງຢ່າງຮອບດ້ານ. ຝ່າຍລາວ ໄດ້ສົ່ງນັກສຶກສາ, ພະນັກງານ, ນັກຄົ້ນຄ້ວາ ນັບໝື່ນໆຄົນ ມາຮ່ຳຮຽນ, ຄົ້ນຄ້ວາຢູ່ຫວຽດນາມ. ທ່ານນາງ ຫງວຽນທິແທງມີງ, ຮອງຫົວຫນ້າກົມບຳລຸງສ້າງກັບຕ່າງປະເທດ ໃຫ້ຮູ້ວ່າ:
“ໃນຊຸມປີຜ່ານມາ, ກົມບຳລຸງສ້າງກັບຕ່າງປະເທດ, ສັງກັດກະຊວງສຶກສາ ແລະ ບຳລຸງສ້າງຫວຽດນາມ ໄດ້ຮັບຫນ້າທີ່ຄຸ້ມຄອງ ແລະ ບຳລຸງສ້າງນັກສຶກສາຕ່າງປະເທດມາຮ່ຳຮຽນຢູ່ຫວຽດນາມ, ໃນນັ້ນສ່ວນຫລາຍແມ່ນນັກສຶກສາລາວ. ໄລ່ຮອດປີ 2014, ຈຳນວນນັກສຶກສາລາວ ມາຮຽນຢູ່ຫວຽດນາມ ເກືອບ 8000 ຄົນ. ໃນການກຳນົດໃຫມ່ ສຳລັບນັກສຶກສາລາວມາຮ່ຳຮຽນຢູ່ຫວຽດນາມ ຈະໄດ້ຍົກເວັ້ນວິຊາປ້ອງກັນຊາດປ້ອງກັນຄວາມສະຫງົບ ແທນທີ່ນັ້ນ ແມ່ນຊົ່ວໂມງຮຽນພາສາຫວຽດ ເພື່ອສາມາດຍົກສູງລະດັບດ້ານພາສາຫວຽດກວ່າອີກ. ເມື່ອມາຮຽນຢູ່ບັນດາມະຫາວິທະຍາໄລຂອງຫວຽດນາມ, ບັນດານັກສຶກສາສືບຕໍ່ໄດ້ຮັບການບຳລຸງສ້າງພາສາຫວຽດ ຕື່ມອີກ ເພື່ອຍົກສູງຄຸນນະພາບ, ປະສິດທິຜົນການຮຽນ.”
ບົນພື້ນຖານບັນດາຂໍ້ຕົກລົງຂັ້ນສູງຂອງການນຳສອງພັກ, ສອງລັດ, ຫວຽດນາມ ແລະ ລາວ ໄດ້ສ້າງຕັ້ງຄະນະກຳມະການລະຫວ່າງລັດຖະບານ ແລະ ຄະນະກຳມາທິການຮ່ວມມືຢູ່ແຕ່ລະປະເທດ ເພື່ອສຳຫລວດກວດຄືນ, ຕີລາຄາສະພາບການຮ່ວມມືດ້ານວັດທະນະທຳ-ການສຶກສາລະຫວ່າງສອງປະເທດໃນຂອບເຂດຮ່ວມມືສອງຝ່າຍ. ສອງຝ່າຍ ໄດ້ລົງນາມແຜນການຮ່ວມມືໄລຍະກາງ ແລະ ຍາວຄື: ໂຄງການຮ່ວມມືໄລຍະ 1992-1995, 1996-2000, 2001-2005, ຍຸດທະສາດຮ່ວມມືໄລຍະ 2001-2010 ແລະ ການກຳນົດທິດຮອດປີ 2020. ການຮ່ວມມືດ້ານການສຶກສາ- ບຳລຸງສ້າງ ແມ່ນຂົງເຂດຊື່ງສອງພັກ, ສອງລັດ ກຳນົດວ່າ ແມ່ນຫນ້າທີ່ສຳຄັນ, ແມ່ນຂົງເຂດຮ່ວມມືຍຸດທະສາດ ແລະ ຍາມໃດກໍໄດ້ຮັບການບຸລິມະສິດຕົ້ນຕໍ. ຮຈ.ດຣ. ກອງສີ ແສງມະນີ ລັດຖະມົນຕີຊ່ວຍວ່າການກະຊວງສຶກສາທິການ ແລະ ກີລາ ລາວ ໃຫ້ຮູ້ວ່າ:
ສຽງທ່ານກອງສີ
ຕໍ່ຫນ້າຄວາມຮຽກຮ້ອງຕ້ອງການການພັດທະນາຂອງສອງປະເທດໃນໄລຍະໃຫມ່, ເລື່ອງຍົກສູງຄຸນນະພາບ ແລະ ປະສິດທິຜົນການບຳລຸງສ້າງແຫລ່ງຊັບພະຍາກອນມະນຸດສູງໃຫ້ແກ່ ລາວ ແມ່ນຫນ້າທີ່ການເມືອງສຳຄັນ, ມີຄວາມໝາຍຍຸດທະສາດຂອງການຮ່ວມມືດ້ານການສຶກສາ ແລະ ບຳລຸງສ້າງໄລຍະ 2011-2020. ໃນໄລຍະຈະມາເຖິງ, ເພື່ອຍົກສູງຄຸນນະພາບ ແລະ ປະສິດທິຜົນການຮ່ວມມື ຫວຽດນາມ - ລາວ ໃນຂົງເຂດການສຶກສາ ແລະ ພັດທະນາແຫລ່ງຊັບພະຍາກອນມະນຸດ, ກະຊວງສຶກສາ ແລະ ບຳລຸງສ້າງຫວຽດນາມ ພ້ອມກັບກະຊວງສຶກສາ ແລະ ກິລາ ລາວ ຈະສືບຕໍ່ຜັນຂະຫຍາຍບັນດາໂຄງການຮ່ວມມື ກ່ຽວກັບດ້ານການສຶກສາ. ທ່ານ ສົມພອນ ສີຈະເລີນ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປ ລາວ ປະຈຳຫວຽດນາມ ໄດ້ເນັ້ນຫນັກວ່າ:
ສຽງທ່ານ ສົມພອນ
ຫວນຄືນໄລຍະປະຫວັດສາດແຫ່ງການຮ່ວມມືລະຫວ່າງຫວຽດນາມ ແລະ ລາວ, ນັບແຕ່ເມື່ອສອງປະເທດສ້າງການພົວພັນທາງການທູດ, ການພົວພັນລະຫວ່າງສອງພັກ, ສອງລັດ ແລະ ປະຊາຊົນສອງປະເທດ ຫວຽດນາມ - ລາວ ຍາມໃດກໍໄດ້ຮັບການຮັກສາ ແລະ ພັດທະນາທັງລວງກວ້າງແລະລວງເລິກ, ບັນລຸໄດ້ຜົນງານຫລາຍຢ່າງໃນດ້ານການສຶກສາບຳລຸງສ້າງ. ບັນດາໝາກຜົນນັ້ນ ໄດ້ປະກອບສ່ວນເພີ່ມພູນຄູນສ້າງຄວາມສາມັກຄີມິດຕະພາບ ລະຫວ່າງສອງປະເທດຫວຽດນາມ ແລະ ລາວໃຫ້ ນັບມື້ນັບພັດທະນາ ແລະ ສະຫນິດຕິດພັນກວ່າອີກ.